b'\n_START_ARTICLE_\nYl\xc3\xa4-Senegal ja Keski-Niger\n_START_PARAGRAPH_\nYl\xc3\xa4-Senegal ja Keski-Niger (ransk. Haut-S\xc3\xa9n\xc3\xa9gal et Moyen-Niger) oli Ranskan siirtomaa-alue Ranskan L\xc3\xa4nsi-Afrikassa vuosina 1899\xe2\x80\x931902._NEWLINE_Ranskan L\xc3\xa4nsi-Afrikan uudelleenj\xc3\xa4rjestelyn yhteydess\xc3\xa4 entinen Ranskan Sudanin hallinto lakkautettiin ja osa sen alueesta liitettiin muihin siirtomaihin. Beylan, Dinguirayen, Kankanin, Kissidougoun, Kouroussan ja Siguirin piirit liitettiin Guineaan, Bounan, Kongin ja Odienn\xc3\xa9n piirit Norsunluurannikkoon ja Koualan ja Sayn piirit Dahomeyhin. Ranskan Sudanin muista alueista muodostettiin Yl\xc3\xa4-Senegalin ja Keski-Nigerin hallintoalue. Se jakautui yhteen siviilialueeseen ja aluksi kahteen, vuodesta 1900 kolmeen sotilasalueeseen, joiden keskuksina toimivat Timbuktu, Bobo Dioulasso ja Zinder. Siviilihallinnon p\xc3\xa4\xc3\xa4llikk\xc3\xb6n\xc3\xa4 toimi kenraalikuvern\xc3\xb6\xc3\xb6rin edustaja Kayesissa. Sotilasalueiden komentajat olivat sotilasasioissa suoraan kenraalikuvern\xc3\xb6\xc3\xb6rin, mutta siviiliasioissa h\xc3\xa4nen edustajansa alaisia. Siviili- ja sotilasalueilla oli my\xc3\xb6s yhteinen budjetti._NEWLINE_Siviilialueen tilalle perustettiin vuonna 1902 Senegambia ja Niger, jonka yhteyteen kuuluivat my\xc3\xb6s Timbuktun ja Bobo Dioulasson sotilasalueet.'